Ministrul de Interne, Cătălin Predoiu, a transmis, duminică, un mesaj cu prilejul Zilei Evidenţei Persoanelor, în care a menţionat importanţa documentului de identitate. Potrivit lui Predoiu, dacă în trecut documentul de identitate oferea o imagine reală a numărului de locuitori, acum acesta este "un element cheie al modernităţii".
"Sărbătorim, astăzi, 103 ani de existenţă oficială a structurilor specializate de evidenţă a persoanelor în România, peste un secol de activitate a unui serviciu public esenţial pentru funcţionarea şi dezvoltarea administraţiei şi societăţii româneşti. Cu această ocazie, le transmit tuturor lucrătorilor Direcţiei Generale pentru Evidenţa Persoanelor şi ai structurilor teritoriale de evidenţă a persoanelor mult succes în activitate şi întreaga mea apreciere pentru eforturile depuse pentru dezvoltarea şi modernizarea serviciilor oferite cetăţenilor, pentru permanenta preocupare de adaptare la cerinţele şi dinamica actuală ale societăţii", şi-a început Cătălin Predoiu mesajul de Ziua Evidenţei Persoanelor, conform News.ro.
Ministrul de Interne a subliniat importanţa actului de identitate.
"Dacă în trecut actele de identitate şi întreaga activitate de evidenţă a persoanelor aveau scopul de a oferi o imagine cât mai reală a numărului de locuitori şi de a permite mobilitatea acestora în interiorul statului, astăzi, documentul de identitate este un element cheie al modernităţii, oferind posesorului facilităţi de relaţionare cu administraţia publică de stat şi cu entităţi private din ţară şi chiar din afara acesteia.Pentru modernizarea documentelor de identitate, România a făcut paşi importanţi atât de ordin legislativ, cât şi în ceea ce priveşte dotarea cu echipamente moderne şi performante, la standarde europene. Totodată, au fost angajate proiecte cu obiective îndrăzneţe care vizează întărirea procesului de digitalizare a administraţiei publice şi reducerea birocraţiei şi a consumului de resurse umane", spune Predoiu.
Unul dintre cele mai cunoscute proiecte în domeniu este Cartea Electronică de Identitate, menţionează ministrul.
"Cel mai cunoscut proiect din domeniu este, desigur, cel al Cărţii Electronice de Identitate care reprezintă un angajament în faţa românilor şi în faţa întregii Europe, un pas înainte în asigurarea unor documente de identitate moderne şi sigure, aliniate la standardele de securitate ale UE, care să permită cetăţenilor români o interacţiune mai uşoară în relaţia cu autorităţile române şi străine.
Extinderea la nivelul întregii ţări a proiectului aflat în implementare în jud. Cluj va constitui atingerea unui nou prag al modernităţii şi dovada în plus că România este capabilă de proiecte inovatoare, că modernizarea, digitalizarea şi debirocratizarea nu sunt doar vorbe, ci fapte!", mai transmite Predoiu.
Un alt proiect în domeniu, subliniază ministrul, este informatizarea.
"Un alt proiect de anvergură care merită menţionat şi care cu siguranţă va îmbunătăţi interacţiunea cetăţenilor cu instituţiile publice este cel referitor la informatizarea procesului de obţinere a actelor de stare civilă. Sistemul Informatic Integrat pentru Emiterea Actelor de Stare Civilă (SIIEASC) oferă o serie de facilităţi precum depunerea online a cererilor, diminuarea timpilor de soluţionare a cererilor, în condiţii avansate de performanţă şi securizare a datelor. Vorbim despre proiecte majore ce au ca scop digitalizarea, dezvoltarea fluxurilor de servicii publice electronice oferite cetăţenilor, contribuind, astfel, la alinierea României la elita mondială în materie de securitate şi simplificare a procedurilor administrative", a adăugat Cătălin Predoiu care în final a urat succes în activitate "tuturor profesioniştilor care fac posibile aceste progrese, angajaţi ai ministerului nostru sau parteneri instituţionali" şi i-a asigurat că "vor avea mereu sprijinul meu pentru ducerea la bun sfârşit a cât mai multor proiecte în favoarea cetăţenilor!", mai spune Predoiu.